ตลาด Fisherman Market  ช่วยชาวประมงพื้นบ้าน จำหน่ายสินค้า ผลิตภัณฑ์สู่ผู้บริโภคโดยตรง
นายสมชวน รัตนมังคลานนท์ ผู้ตรวจราชการกระทรวงเกษตรและสหกรณ์ รักษาราชการแทนอธิบดีกรมประมง เปิดเผยว่า จากความห่วงใยของรัฐมนตรีว่าการกระทรวงเกษตรและสหกรณ์ ถึงกรณีที่ชาวประมงพื้นบ้านได้ประสบปัญหาในการประกอบอาชีพ โดยเฉพาะด้านช่องทางการจัดจำหน่ายผลผลิต เนื่องจากผลกระทบของสถานการณ์การแพร่ระบาดโควิด-19 โดยในระยะเร่งด่วนนี้กรมประมงได้จัดทำโครงการ กระจายสินค้าประมงพื้นบ้านสู่ผู้บริโภค เพื่อเปิดช่องทางการตลาดสำหรับกระจายผลผลิต ในพื้นที่จังหวัดชายทะเล ทั้ง 23 จังหวัด ซึ่งจะทำการประสานงานกับห้างสรรพสินค้าทั้งค้าส่ง และค้าปลีก สถานีบริการน้ำมัน โรงงานแปรรูป รวมทั้งตลาดในชุมชน เพื่อช่วยเหลือชาวประมงพื้นบ้านให้ได้มีพื้นที่ในการจำหน่ายสินค้าสัตว์น้ำเพื่อให้มีรายได้ที่เพียงพอต่อการเลี้ยงชีพ กรมประมง เปิดตลาด Fisherman Market โซนด้านหน้าอาคาร FMC กรมประมง ในทุกวันศุกร์ของสัปดาห์ เพื่อให้ชาวประมงพื้นบ้านได้นำสินค้าและผลิตภัณฑ์สัตว์น้ำ คุณภาพดี มีมาตรฐาน มาวางจำหน่ายให้ผู้บริโภคได้ร่วมอุดหนุนในราคาสุดพิเศษ โดยในงานมีสินค้ามาวางจำหน่ายมากมายหลายรายการ นอกจากนี้ กรมประมง ยังได้กำหนดให้มีการกระจายการจัดจำหน่ายสินค้าและผลิตภัณฑ์ประมงพื้นบ้านให้ครอบคลุมทุกชุมชนของ 23 จังหวัดชายทะเลอีกด้วย